Nóg drie senior SAUK-joernaliste geskorsJacques Steenkamp het na die skorsing van drie van sy kollegas sy profielfoto op Facebook verander. Maroela Media verneem Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme, en Jacques Steenkamp, senior ondersoekende joernalis, het Donderdag skorsingsbriewe ontvang. Dit kom nadat die drie vroeër die week ŉ sterk bewoorde brief aan Hlaudi Motsoeneng, bedryfshoof van die SAUK, geskryf het waarin hulle duidelikheid versoek het rakende “redaksionele beleid” en hul kommer uitspreek het oor die “onregverdige skorsings” van hul kollegas. Foeta Krige, uitvoerende regisseur van Monitor en Spektrum en Suna Venter, ŉ senior verslaggewer, is verlede Donderdag saam met Thandeka Gqubule, ŉ sakeredakteur, geskors, omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Maroela Media verneem dat Krige, Venter en Gqubule se tugverhore môre plaasvind. Die SAUK het glo ook vir Ntuli, Pillay en Steenkamp versoek om môre tugverhore by te woon. Die drie gaan na wat verneem word aanvoer dat dit te kort kennisgewing is.